b'\n_START_ARTICLE_\nLi Yuanhong\n_START_SECTION_\nUra\n_START_PARAGRAPH_\nLi k\xc3\xa4vi vuosina 1884\xe2\x80\x931890 Tianjinin laivastoakatemian ja h\xc3\xa4n osallistui meriupseerina vuosien 1894\xe2\x80\x931895 Kiinan\xe2\x80\x93Japanin sotaan. Sen j\xc3\xa4lkeen h\xc3\xa4n oli Huguangin maakunnan varakuninkaana toimineen Zhang Zhidongin sotilasneuvonantajana ja opiskeli linnoituslaitteiden rakentamistaitoja Japanissa. Li toimi vuodesta 1903 prikaatin- ja vuodesta 1906 divisioonankomentajana Wuchangissa. H\xc3\xa4n oli t\xc3\xa4ss\xc3\xa4 teht\xc3\xa4v\xc3\xa4ss\xc3\xa4, kun kumouksellinen kapina puhkesi h\xc3\xa4nen sotilaidensa parissa lokakuussa 1911. Vallankumoukselliset tasavaltalaiset olivat suunnitelleet kapinaa my\xc3\xb6hemm\xc3\xa4ksi ajankohdaksi, ja sen k\xc3\xa4ynnistyess\xc3\xa4 ennenaikaisesti Li joutui tapahtumien keskipisteeseen. Koska tunnettuja vallankumousjohtajia ei ollut k\xc3\xa4ytett\xc3\xa4viss\xc3\xa4 ja maakunnan muut johtomiehet olivat paenneet, Lin sotilaat pakottivat h\xc3\xa4net ryhtym\xc3\xa4\xc3\xa4n vallankumoushallituksen johtajaksi. Vaikka h\xc3\xa4nell\xc3\xa4 ei ollut vallankumouksellista taustaa, h\xc3\xa4n ryhtyi pian innolla hoitamaan uutta teht\xc3\xa4v\xc3\xa4\xc3\xa4ns\xc3\xa4, kun kumous n\xc3\xa4ytti menestyv\xc3\xa4n kaikkialla Kiinassa. Kun kumousjohtaja Sun Yat-sen palasi ulkomailta, vallankumouksellisten kokous valitsi h\xc3\xa4net 29. joulukuuta 1911 tasavallan ensimm\xc3\xa4iseksi presidentiksi. Li valittiin samalla varapresidentiksi, mink\xc3\xa4 aseman h\xc3\xa4n s\xc3\xa4ilytti my\xc3\xb6s sen j\xc3\xa4lkeen, kun Sun luovutti presidentin teht\xc3\xa4v\xc3\xa4t kenraali Yuan Shikaille._NEWLINE_Yuan Shikain presidenttikaudella Li toimi samanaikaisesti varapresidenttin\xc3\xa4, p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6n\xc3\xa4 ja useiden maakuntien kuvern\xc3\xb6\xc3\xb6rin\xc3\xa4. H\xc3\xa4nen asemansa varapresidenttin\xc3\xa4 vahvistettiin perustuslain hyv\xc3\xa4ksymisen j\xc3\xa4lkeen lokakuussa 1913. Li oli todellisuudessa syrj\xc3\xa4ss\xc3\xa4 p\xc3\xa4\xc3\xa4t\xc3\xb6ksenteosta, mutta Yuanin kuoltua kes\xc3\xa4kuussa 1916 h\xc3\xa4nest\xc3\xa4 tuli t\xc3\xa4m\xc3\xa4n seuraaja presidenttin\xc3\xa4. H\xc3\xa4n yritti palauttaa perustuslaillisen hallinnon ja kutsui Yuanin hajottaman parlamentin uudelleen koolle, mutta h\xc3\xa4nen vuoden mittainen ensimm\xc3\xa4inen presidenttikautensa muodostui silti varsin levottomaksi. Kiinan vahvaksi mieheksi kohosi p\xc3\xa4\xc3\xa4ministeri Duan Qirui, jonka Yuan oli nimitt\xc3\xa4nyt hallituksen johtoon huhtikuussa 1916, ja joka alkoi ker\xc3\xa4t\xc3\xa4 valtaa itselleen Lin tultua presidentiksi. Helmikuussa 1917 Kiinassa nousi esiin kansakuntaa jakanut kysymys siit\xc3\xa4, pit\xc3\xa4isik\xc3\xb6 maan liitty\xc3\xa4 ensimm\xc3\xa4iseen maailmansotaan ymp\xc3\xa4rysvaltojen puolelle. Li vastusti, mutta Duan kannatti sotaan liittymist\xc3\xa4. Duanin painostuksesta Li hyv\xc3\xa4ksyi vastentahtoisesti Yhdysvaltain esimerkin mukaisen diplomaattisuhteiden katkaisemisen Saksaan, mutta kun Duan vaati Kiinalta sodanjulistusta, Li erotti h\xc3\xa4net p\xc3\xa4\xc3\xa4ministerin paikalta 23. toukokuuta 1917 ja pyysi tuekseen kenraali Zhang Xunin. Kolme viikkoa my\xc3\xb6hemmin Zhang painosti Lin hajottamaan uudelleen parlamentin ja kaappasi seuraavana p\xc3\xa4iv\xc3\xa4n\xc3\xa4 armeijansa avulla vallan Pekingiss\xc3\xa4 palauttaakseen keisarin valtaistuimelle. Li pyysi Duania kukistamaan kaappauksen, luovutti valtansa varapresidentti Feng Guozhangille ja pakeni itse 1. hein\xc3\xa4kuuta Japanin l\xc3\xa4hetyst\xc3\xb6n turviin. Duanin joukot valtasivat Pekingin takaisin jo 14. hein\xc3\xa4kuuta ja tasavalta palautui. Li palasi hetkeksi presidentin virkaan, mutta vet\xc3\xa4ytyi sitten syrj\xc3\xa4\xc3\xa4n._NEWLINE_Presidenttikautensa j\xc3\xa4lkeen Li asui viisi vuotta Tianjinissa yksityishenkil\xc3\xb6n\xc3\xa4 omistautuen liiketoiminnalle ja hyv\xc3\xa4ntekev\xc3\xa4isyydelle. Kes\xc3\xa4ll\xc3\xa4 1922 h\xc3\xa4net suostuteltiin ryhtym\xc3\xa4\xc3\xa4n uudelleen v\xc3\xa4liaikaiseksi presidentiksi. H\xc3\xa4n yritti huonolla menestyksell\xc3\xa4 yhdist\xc3\xa4\xc3\xa4 hajaannukseen ajautunutta Kiinaa rauhanomaisesti. Parlamentin ja sotavoimien v\xc3\xa4lille syntyneess\xc3\xa4 vastakkainasettelussa Li asettui parlamentin puolelle, mink\xc3\xa4 seurauksena armeijan tukijat nostattivat mielenosoituksia h\xc3\xa4nt\xc3\xa4 vastaan ja pakottivat lopulta h\xc3\xa4net pakenemaan Pekingist\xc3\xa4 Tianjiniin. Paikallisen kuvern\xc3\xb6\xc3\xb6rin painostamana h\xc3\xa4n ilmoitti eroavansa presidentin teht\xc3\xa4v\xc3\xa4st\xc3\xa4 11. kes\xc3\xa4kuuta 1923. Sen j\xc3\xa4lkeen h\xc3\xa4n siirtyi Shanghaihin, jonne osa parlamentista kokoontui h\xc3\xa4nen tuekseen. Lokakuussa samana vuonna parlamentti valitsi kuitenkin h\xc3\xa4nen seuraajakseen marsalkka Cao Kunin. Li kuoli Tianjinissa nelj\xc3\xa4 vuotta my\xc3\xb6hemmin.'